Boer drie keer geskiet, ry vir hulpŉ Man is Woensdag in hegtenis geneem in verband met twee plaasaanvalle in Brakfontein buite Oos-Londen in die Oos-Kaap. Kapt. Stephen Marais, ŉ polisiewoordvoerder, sê die 24-jarige man is in hegtenis geneem nadat goedere wat gedurende Maandag en Woensdag se plaasaanvalle geroof is, in sy besit gevind is. Hy sê die polisie soek na nog ŉ verdagte. Twee mans het ŉ 58-jarige boer omstreeks 1:30 Woensdagoggend in sy plaashuis oorval en drie keer geskiet. Hulle het vuurwapens geroof en gevlug. Bobby Stevenson, DA-LP in die Oos-Kaap, het die boer as Gary Rudy geïdentifiseer. Marais sê Rudy het nadat hy geskiet is na ŉ buurplaas gery waar hy om hulp gevra het. Die verdagte het reeds op ŉ ander klag van huisroof in die Oos-Londen landdroshof verskyn. Hy is in hegtenis geneem en vuurwapens is in sy besit gevind. Die verdagte en ŉ medepligtige het glo ook Maandag ŉ vrou op ŉ plaas in dieselfde area oorval en beroof. Die verdagte sal Vrydag in die Oos-Londen landdroshof verskyn op aanklagte van poging tot moord, huisroof, diefstal en die besit van gesteelde eiendom.